Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 61/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Cerise des coteaux du Ventoux“

EU št.: PGI-FR-02446 – 3.1.2019

ZOP ( )ZGO (X)

1. Ime

„Cerise des coteaux du Ventoux“

2. Država članica ali tretja država

Francija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Češnja „Cerise des coteaux du Ventoux“ je namizna češnja rdeče barve, sort (kultivarjev), izvirajočih iz Prunus Avium L., Prunus Cerasus L. ali njunih hibridov, ki se uživa sveža in ima naslednje značilnosti:

— velika je najmanj 24 mm. Dovoljeno je 5-odstotno odstopanje pri številu sadežev, manjših od 24 mm, na pladenj, vendar noben sadež ne sme biti manjši od 22 mm ali enak 22 mm,

— optimalna zrelost, ki se določi s tremi barvnimi razponi in najmanjšo vsebnostjo sladkorja za obiranje glede na sorto, Sorte hâtif burlat, summit belge, van, géant d’hedelfingen folfer Barva (glede na oznako CTIFL) od 3 do 4 od 4 do 5 od 5 do 6 Najmanjša vsebnost sladkorja 11,5 °Brix 12,5 °Brix 15 °Brix

— enotna barva vsakega vsebnika, ki vsebuje isto sorto.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Postopki, ki jih je treba izvajati na geografskem območju, so pridelava, obiranje, prebiranje in razvrščanje po velikosti.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Češnje z ZGO se pakirajo v embalaži, ki drži 6 kg ali manj. Pri pakiranju v posodice je lahko skupna teža pladnja s posodicami večja, vendar ne sme presegati 10 kg, pri čemer je največja teža posamezne posodice 3 kg.

3.6. Posebna pravila za označevanje proizvoda, za katerega se uporablja registrirano ime

Poleg obveznih navedb, ki se zahtevajo z zakonodajo o označevanju in predstavitvi živil, oznaka vključuje registrirano ime proizvoda in simbol ZGO Evropske unije, ki sta v istem vidnem polju.

4. Jedrnata opredelitev geografskega območja

Geografsko območje češnje „Cerise des coteaux du Ventoux“ se razteza na obronkih gore Mont Ventoux od nižavja Comtat Venaissin na zahodu do masiva Luberon na jugu v departmaju Vaucluse. Sovpada z dejanskim območjem, na katerem se proizvajajo in predelujejo češnje „Cerise des coteaux du Ventoux“.

Geografsko območje obsega naslednje občine departmaja Vaucluse:

Ansouis, Apt, Aubignan, Auribeau, Le Barroux, La Bastidonne, Le Beaucet, Beaumettes, Beaumont-du-Ventoux, Bédoin, Blauvac, Bonnieux, Buoux, Cabrières-d'Aigues, Cabrières-d'Avignon, Cadenet, Caromb, Carpentras, Caseneuve, Castellet, Crestet, Crillon-le-Brave, Cucuron, Entrechaux, Flassan, Fontaine-de-Vaucluse, Gargas, Gignac, Gordes, Goult, Grambois, L’Isle sur la Sorgue, Joucas, Lacoste, Lafare, Lagnes, Lauris, Lioux, Lourmarin, Malaucène, Malemort-du-Comtat, Maubec, Mazan, Ménerbes, Mérindol, Méthamis, Modène, Mormoiron, La Motte-d'Aigues, Murs, Oppède, Pernes-les-Fontaines, Pertuis, Peypin-d'Aigues, Puget, Puyvert, Robion, La Roque-Alric, La Roque-sur-Pernes, Roussillon, Rustrel, Saignon, Saint-Didier, Saint-Hippolyte-le-Graveyron, Saint-Marcellin-lès-Vaison, Saint-Martin-de-Castillon, Saint-Martin-de-la-Brasque, Saint-Pantaléon, Saint-Pierre-de-Vassols, Saint-Romain-en-Viennois, Saint-Saturnin-lès-Apt, Sannes, Saumane-de-Vaucluse, Sivergues, Suzette, Taillades, La Tour-d'Aigues, Vaison-la-Romaine, Vaugines, Venasque, Viens, Villars, Villedieu, Villelaure in Villes-sur-Auzon.

5. Povezava z geografskim območjem

Povezava z geografskim območjem temelji na slovesu češnje „Cerise des coteaux du Ventoux“ in na posebni kakovosti, ki izhaja zlasti iz podnebnih razmer in znanja na tem območju. Češnjeva drevesa se gojijo na območju proizvodnje, na katerem se tako imenovane „namizne“ rdeče češnje („de table“), že stoletja tradicionalno pridelujejo, na čemer temelji tudi njihov sloves. Sadeži imajo optimalno ravnotežje zrelosti zaradi naravnih dejavnikov na geografskem območju, ki so izredno ugodni, in so precej veliki, kar je povezano z znanjem in veščino obrezovanja dreves.

Na tem območju pridelave se češnje že stoletja tradicionalno gojijo (prve pisne omembe njihovega pomena na tem območju segajo v 17. stoletje). Danes so namenjene predvsem domači porabi. Drevesa rastejo na domačih vrtovih, pa tudi posamično sredi žitnih polj in na pobočjih. To je tradicionalna regija tako imenovane „namizne“ rdeče češnje („de table“).

Geografsko območje češnje „Cerise des coteaux du Ventoux“ obsega izjemen predel, ki je povezan z goro Mont Ventoux ter pobočij pogorij Vaucluse in Luberon, nadmorska višin pa sega od 50 do 600 metrov. To območje je pod vplivom sredozemskega podnebja, za katerega sta značilna velika osončenost (2 760 ur letno) in vpliv mistrala (močan severni veter), vendar se ta proti vzpetinam gore Mont Ventoux umiri. Zanj je značilna tudi temperaturna razlika med dnevom in nočjo, povezana z masami hladnega zraka, ki se spuščajo z vrha gore Mont Ventoux (1 912 metrov).

Skozi čas se je oblikovalo posebno znanje gojenja sadovnjaka v obliki nizkodebelnih nasadov, s čimer so bili olajšani postopki gojenja sadovnjaka (zlasti obrezovanje) in dostop obiralcev do sadežev. Vsi taki sadovnjaki se obrezujejo vsako leto, da se zagotovi redna obroditev in predvsem da se spodbudi rast ustrezno velikih češenj.

Češnje se obirajo izključno ročno. Obirajo jih izkušeni in usposobljeni obiralci z uporabo barvne oznake za to češnjo, ki jo je oblikoval Centre technique interprofessionnel des fruits et légumes (tehnični medpanožni center za sadje in zelenjavo (CTIFL). Na podlagi te sortne barvne oznake obiralec izbere sadeže z optimalnim razmerjem med vsebnostjo sladkorja in kisline. Tehniki iz centra CTIFL so za vsako novo ali staro sorto primerjali barvo sadežev in kazalnikov sladkorja/kisline. Za vsako sorto so tako kot optimalno barvo uporabili tisto, ki je ustrezala najboljšemu razmerju med vsebnostjo sladkorja in kisline v sadežu.

Prebiranje in razvrščanje po velikosti na kraju samem imata še vedno prednost, čeprav se je s prihodom posebnih sortirnikov za češnje na začetku tega stoletja organizacija nekoliko spremenila in so bile naprave za razvrščanje po velikost prestavljene v obrat. Ne glede na to, ali je metoda razvrščanja po velikosti ročna ali mehanska, so za upoštevanje občutljivosti sadežev in ohranitev njihove kakovosti odločilni znanje in veščine gospodarskih subjektov. Te prakse omogočajo, da se dajo na trg serije sadežev, ki so zelo enotni po velikosti in barvi.

V navedenih sadovnjakih se gojijo sorte češnjevih dreves, izbranih zaradi njihove sposobnosti, da obrodijo velike, čvrste, sijoče in okusne češnje. Vsa drevesa se obrezujejo vsako leto, da se zagotovi redna obroditev in predvsem da se spodbudi rast velikih sadežev.

Češnja „Cerise des coteaux du Ventoux“ je pridobila sloves zaradi svoje precejšnje velikosti in tudi zaradi svoje prisotnosti na trgu od prvih dni maja do srede julija. Razlog za to več kot dvomesečno prisotnost na trgu je zlasti ta, da so sadovnjaki razporejeni na različnih nadmorskih višinah, kar je opisano pri naravnih dejavnikih, pa tudi ta, da zasajene sorte dozorijo ena za drugo.

Razvili so se številni trgi češenj, kar potrjuje gospodarski pomen njihove proizvodnje. Najstarejši je trg v kraju Tour d‘Aigues, ki je zaživel leta 1902, drugi pa so se oblikovali v sosednjih občinah. Delovali so dnevno, pri čemer so odpremniki prišli kupit češnje od pridelovalcev po vzajemnem dogovoru.

Zaradi obsega proizvodnje so občine območja Ventoux leta 1960 skupaj ustanovile trg v občini Saint Didier.

Od šestdesetih let 20. stoletja so se odprli trije trgi nacionalnega pomena (Avignon, Chateaurenard in Cavaillon) ter trg Marché Gare v Carpentrasu. Omogočajo preglednost ponudbe in povpraševanja ter boljšo seznanjenost s cenami.

Češnja „Cerise des coteaux du Ventoux“ je, namizna češnja, ki se uživa sveža. Obira se ob optimalni zrelosti ob upoštevanju barvnih razponov barvne oznake CTIFL in najmanjše vsebnosti sladkorja glede na vrsto. Odlikuje se zlasti po precejšnji velikosti, ki znaša najmanj 24 mm. Zaradi znanja gospodarskih subjektov, ki ga uporabljajo pri prebiranju in razvrščanju po velikosti, so vsebniki enotni po velikosti in barvi.

Češnja „Cerise des coteaux du Ventoux“ je proizvod, ki ima posebne lastnosti, vendar temelji tudi na znanju proizvajalcev in zgodovinskem slovesu.

Na območju proizvodnje vladajo izjemne podnebne razmere z močno osončenostjo in severnim vetrom (mistral). Te razmere omejujejo razvoj „bolezni“ in so ugodne za zgodnjo zrelost sadja v zavetrju ter poznejšo na višjih nadmorskih višinah.

Za geografski položaj je značilna izrazita temperaturna razlika med dnevom in nočjo, ki je ugodna za pridelavo zrelih in čvrstih sadežev z močno barvo. To prilagoditev gojenja češenj dokazuje prevladujoč položaj proizvodnje na nacionalni ravni.

Tudi ustrezne metode gojenja, kot sta redno obrezovanje sadovnjakov in uporaba nasadov nizkodebelnih dreves, so prednosti, ki omogočajo redno pridelavo optimalno zrelih in precej velikih sadežev enotne velikosti.

Obvladovanje postopkov prebiranja in razvrščanja po velikosti temelji na izkušnjah, povezanih z zgodovinskim znanjem več generacij proizvajalcev. Zagotavlja enotno obliko serij tako po velikosti kot po barvi sadežev.

Zaradi občutljivosti češnje je potrebno hitro prebiranje/razvrščanje po velikosti (v 48 urah po obiranju), in to v vsebnikih omejene velikosti, da se prepreči mečkanje sadežev.

Komunikacijske dejavnosti združenja proizvajalcev že 25 let prispevajo k utrjevanju slovesa češnje „Cerise des coteaux du Ventoux“. Zaradi odličnega slovesa tega proizvoda je bil ta predstavljen, ko je predsednik Republike Francije otvoril francoski paviljon na Svetovni razstavi v Milanu 21. junija 2015, kjer: „[...] so zelo kakovostni proizvodi [...] francosko sadje [na častnem mestu vključevali] češnje Cerise des coteaux du Ventoux [...]“ (O & Q Hebdo, 21. junij 2015). V več reportažah televizijke hiše France Télévisions so bile poudarjene posebne značilnosti proizvoda, npr. v prispevku, objavljenem v televizijskem dnevniku ob 13. uri 4. junija 2019 na kanalu France 2, na voljo na spletnem mestu francetvinfo.fr, v katerem je bilo prikazano delo gospodarskih subjektov v tej panogi v sadovnjaku na severu Carpentrasa, pri čemer je bilo pojasnjeno, da: „se prodajajo le najlepše češnje […] , prebiranje pa je ročno glede na velikost (več kot 24 mm) in barvo sadežev“. Tudi druge specializirane tiskane revije, kot je Rungis Actualités iz maja 2019, navajajo te glavne značilnosti češnje „Cerise des coteaux du Ventoux“, in sicer: „[...] zrelost sadežev in njihova velikost, ki mora biti nad 24 mm, [...] [ter] metode ročnega ali mehanskega prebiranja“.

Sklic na objavo specifikacije proizvoda

(drugi pododstavek člena 6(1) te uredbe)

https://extranet.inao.gouv.fr/fichier/CDC-CeriseCVentoux200619.pdf

(1) UL L 343, 14.12.2012, str. 1.